דוד חי אבוחצירא

הרב דוד חי אבוחצירא (מכונה: רבי דוד; נולד ב-16 בספטמבר 1952, כ"ו באלול ה'תשי"ב) הוא הרב הראשי של נהריה לשעבר, מאדמו"רי משפחת אבוחצירא שחצרו מהווה מוקד משיכה למבקרים רבים.

ביוגרפיה
נולד בתאפילאלת שבמרוקו לשמחה ולרבי מאיר אבוחצירא, בנו של הבאבא סאלי. בשנת 1966 עלה עם משפחתו לישראל, ולמד בישיבת איתרי בירושלים אצל הרב שמואל אוירבך. בגיל צעיר התייתם מאמו.

בגיל 24 הוסמך לכהן כרב עיר, ובשנת ה'תשל"ז, בגיל 25, מונה לרבה הראשי הספרדי של נהריה והיה רב העיר הצעיר ביותר שמונה עד אז. בנהריה ייסד את ישיבת "אביר יעקב", ישיבה תיכונית על שם סב סבו, רבי יעקב אבוחצירא.

כיום קיימות שתי ישיבות בשם זה, אחת במסגרת ישיבה תיכונית והשנייה כישיבה קטנה, ומוסדות אביר יעקב בעיר הפועלים תחת חסותו כוללים גם בית ספר יסודי וכולל אברכים, הנכללים כולם יחד תחת מוסדות "אור מאיר שמחה", על שם שני הוריו.

לאחר פטירת סבו הבבא סאלי בשנת ה'תשמ"ד, התפטר מרבנות העיר והחל לכהן כאדמו"ר. חצרו מהווה מוקד משיכה למבקרים רבים.

בשנת ה'תש"ע הקים את מכון אור לישרים, להוצאת כתבי רבני משפחת אבוחצירא. בשנת ה'תשע"ד השלים המכון את הוצאת עשרים וחמישה ספרי רבי יעקב אבוחצירא, והמשיך בהוצאת ספרים נוספים. עד היום המכון הוציא לאור מאות ספרים.

במוצאי שבת כ"א באלול ה'תשע"ט עצרה המשטרה חשוד שניסה לתקוף את הרב אבוחצירא, בבדיקה על גופו נמצאה סכין.

משנתו הפוליטית 
באופן תדיר הוא תומך במפלגת ש"ס, וגם ב לאחר הפיצול של מפלגת יחד, קרא לתלמידיו לתמוך במפלגת ש"ס.

חיים אישיים
נשוי לרוחמה אבלין לבית תורג'מן, להם תשעה בנים ושתי בנות.

בנו הבכור יהודה מכהן כראש ישיבת אביר יעקב בנהריה וראש מוסדות 'קול שמחה' ברכסים.

קישורים חיצוניים 
 יוסי צלניקר, הנסתר במנהרה מבאר שבע ופועל הישועות מנהריה, י״ז בניסן ה'תשע״ו, 25.04.2016, באתר קול חי
 אבי קלמן, קרוב אליך, ר’ דוד אבוחצירא בראיון נדיר: כיצד התבטא הבבא-סאלי בערוב ימיו?, באתר הידברות, ח' בשבט ה'תשע"ח, 24 בינואר 2018

הערות שוליים

ישראלים ילידי מרוקו
בוגרי ישיבת איתרי
משפחת אבוחצירא
נהריה: רבנים ראשיים
עולים בשנות ה-1960
רבנים חרדים ישראלים
רבנים מקובלים ישראלים
ישראלים שנולדו ב-1952